u 1 dl värsket mandariini mahla*  1 mandariini koored peenelt riivitud (ilma valge osata)**  0,75 dl suhkrut  3 muna  50 g võid    Klopi munad suhkru ning mandariini mahla ja -koortega kergelt läbi. Pane nad kas potti ja otse pliidile väga-väga madalal kuumusel või kuumakindlasse kaussi veevanni kohale. Pidevalt segades lase segul (ilma keetmata!) paksemaks muutuda. Kui kreem on juba umbes vedelama hapukoore paksune, tõsta ta tulelt ning jäta jahtuma. Kui  õnnetul kombel oli sul kuumus liiga suur ning kreemi sisse tekkisid väikesed hüübinud muna täpikesed, siis kurna ta läbi sõela.  Peale u 10 minutit jahtumist sega kreemile hulka ka tükeldatud või. Lase jahtuda (mille jooksul kreem pakseneb veelgi) ning vala purki(desse).    * Minul kulus selleks u 3 mandariini. Kui mahla peaks natuke rohkem saama, pole ka hullu.  ** Mulle tegelikult meeldib teha koorest pikad ribad ning need siis enne või sisse segamist kreemist välja võtta (ja puhtaks  limpsida :)).        ***    Ma arvan, et kõigil on seda vähemalt korra iga talve jooksul juhtunud. Tuled poest koju, õhinat täis nende ilusate mahlaste mandariinide pärast, mis just ostsid. Koorid esimese ära - tuba täitub  mõnusa lõhnaga. Murrad endale kerast tükikese ja lööd hambad sisse.... Ning avastad jubedusega, et need mandariinid on HAPUD! Minul igal-juhul juhtus nii :). Lisaks hapukale maitsele olid tükke ümbritsevad kestad ka nii nätsked, et neid võiski närima jääda. Kuna ei tahtnud ka ilusaid vilju niisama ära visata, hakkasin oma ajurakke ragistama uue lahenduse jaoks.    Selle retsepti järgi olin tegelikult juba korra sidruniga analoogi valmistanud (ainult või koguse vähendasin... Ma ei mõista, miks peab  seda siin 100 g olema?!). Pähe tuligi mõte, et ka mandariiniga versioon võiks olla päris mõnus. Mõeldud-tehtud. Ja õnneks ta oligi mõnus! Mandariini maitse ei jäänud küll kahjuks nii tugev, kui ma oleksin soovinud, aga tuntav oli ta kindasti.        Peale seda, kui olin kaks päeva seda kreemi niisama limpsinud, otsustasin katsetada seda ka tordi vahel. Nõnda siis valmiski minu 2. advendi piparkoogi-mandariini tort. Retsepti polnud, tegin peast. Kirjeldan ka lühidalt torditegu, nii endale mälestuseks kui ka teistele ehk inspiratsiooniks:  Küpsetasin biskviidi, mille olin õrnalt piparkoogimaitseainega maitsestanud, ja lõikasin kaheks kihiks. Täidiseks tegin segu toorjuustust, kohupiimapastast,  piparkoogimaitseainest ja kaneelist. Tort tuli kolme kihiga: 1 kiht biskviiti, keskel 1 kiht õhukesi piparkooke ning peal taas biskviit. Kihte immutasin mandariini mahlaga, igale kihile panin esimesena natuke käesolevat mandariinikreemi ning selle peale paksema kihi kohupiima-segu. Tort tuli imehea! Parajalt hapukas, vürtsikas ja magus. :)